Նիկլոզամիդ

[մինի|Նիկլոզամիդ ([Քիմիական բանաձև|կառուցվածքային բանաձև)|232x232փքս]]
**Նիկլոզամիդ**, վաճառվում է նաև «*Նիկլոցիդ*» ապրանքանիշի անվան ներքո, կլոր, տափակ, վանիլինի բնորոշ հոտով և համով՝ հակահելմինթային կամ հակաճիճվային դեղամիջոց, որն օգտագործվում է ժապավենաձև որդերի, այդ թվում՝ դիֆիլոբոթրիոզ (լայն երիզորդ), տենիարինխոզ, հիմենոլեպիդոզ և թենիոզի բուժման համար: Այն արդյունավետ չէ այլ տեսակի հելմինթների բուժման համար, ինչպիսիք են՝ տափակ կամ կլոր որդեր։ Նիկլոզամիդը վաճառվում է դեղահաբի տեսքով՝ օրալ կամ բերանացի ընդունման համար։ Դեղահաբերը անհրաժեշտ է ընդունել քաղցած ժամանակ՝ ուտելուց 1 ժամ առաջ կամ թեթև նախաճաշելուց հետո, 2 ժամ անց:

Հակաճիճվային դեղամիջոցների երկարատև օգտագործման դեպքում, հաճախ զարգանում են կողմնակի ազդեցություններ, ինչպիսիք են՝ սրտխառնոց, փսխում, որովայնային ցավ և փորլուծություն։ Նիկլոզամիդի դեղահաբերը բժշկության մեջ առաջին անգամ կիրառվել են՝ 1958 թվականին։ Այն ընդգրկված է «Առողջապահության համաշխարհային կազմակերպության» կարևորագույն դեղերի ցանկում։ Նիկլոզամիդի դեղահաբերը բաղկացած են՝ ակտիվ (նիկլոզամիդ) և օժանդակ բաղադրանյութերից (քսիլիտոլ, նատրիումի օսլայի գլիկոլատ, եգիպտացորենի օսլա, մագնեզիումի ստեարատ, վանիլին, նատրիումի սախարին)։

## Կողմնակի ազդեցություններ
Հաճախակի հանդիպող կողմնակի ազդեցություններից են՝ սրտխառնոց, փսխում, որովայնային ցավ, փորկապություն, փորլուծություն և քորի զգացում։ Երբեմն կարող են առաջանալ՝ գլխապտույտ, քնկոտություն, նեյրոդերմիտ, հետանցքի շրջանում քորի և անհարմարավետության զգացում։

Հարկ է նշել, որ նիկլոզամիդը ցուցաբերում է պարալիզացնող ազդեցություն՝ ժապավենաձև որդերի դեմ, նվազեցնելով նրանց կայունությունը ստամոքսաղիքային տրակտի պրոտեոլիտիկ ֆերմենտների նկատմամբ։ Այնուամենայնիվ, հասուն խոզի երիզորդները արտազատում են բազմաթիվ կենսունակ թրթուրներ, ինչը կարող է հանգեցնել՝ ցիստիցերկոզի: Հետևաբար, դեղահաբերի ընդունման ավարտից մեկ կամ երկու ժամ անց, անհրաժեշտ է կիրառել լուծողականներ (ռեկտալ մոմիկներ կամ դեղահաբեր)։

## Ազդեցության մեխանիզմ
Նիկլոզամիդի ազդեցության մեխանիզմը մակաբույծների վրա պայմանավորված է՝ օքսիդատիվ ֆոսֆորիլացմամբ և բջջային նյութափոխանակության ժամանակ անաէրոբ ռեակցիաները արգելակելու ունակությամբ, ինչը հանգեցնում է կաթնաթթվի կուտակմանը մակաբույծներում: Բացի այդ, այս դեղամիջոցը արգելակում է գլյուկոզի կլանումը, ինչը իր հերթին հանգեցնում է մակաբույծների մահվան։

## Կիրառումը որպես [[պեստիցիդ]]
աջից|frameless|243x243փքս
Նիկլոզամիդը համարվում է էկոթունավոր նյութ։ Սա պայմանավորված է ձկների համար դրա բարձր տոքսիկությամբ, որոնց օրգանիզմ այն ​​ներթափանցում է խռիկների միջոցով։ Մասնավորապես, նիկլոզամիդի (LC50) տոքսիկ կոնցենտրացիան ծիածանափայլ իշխանի համար կազմում է՝ 340 մկգ/լ 96 ժամվա ընթացքում, իսկ ծածանի համար՝ 235 մկգ/լ 48 ժամ։ Բացի այդ, նիկլոզամիդը վտանգավոր է քաղցրահամ ջրերում բնակվող փափկամարմինների, երկկենցաղների, խեցգետնակերպերի և պլանկտոնների համար։

Նիկլոզամիդը բավականին արագ է քայքայվում արևային լույսի ազդեցության տակ՝ օդում կիսատրոհման պարբերությունը մեկ օրից պակաս է, իսկ ջրում՝ մոտ 150 ժամ: Այն կարող է ջրի մեջ ներթափանցել՝ ֆերմաներից, կոյուղու համակարգերից կամ լճակներից: Նիկլոզամիդի ջրում քայքայման հիմնական արգասիքն է՝ ամինոնիկլոզամիդ։ Մարդու համար նիկլոզամիդի հետ շփումը հնարավոր է՝ ջրամբարներում, քաղցրահամ ջրերում կամ լողավազաններում։ Հետևաբար, այն ավելի հաճախ մարդու օրգանիզմ է ներթափանցում՝ ջրի կամ կենդանական ծագման սննդամթերքի հետ։ Հայտնի է նաև, որ քիչ քանակությամբ նիկլոզամիդ կարող է առկա լինել չզտված բրնձահատիկում։

## Հետազոտություններ
Նիկլոզամիդը դիտարկվում է, որպես՝ քաղցկեղի որոշ տեսակների, բակտերիալ վարակների և վիրուսային վարակների բուժման պոտենցիալ դեղամիջոց։ Նիկլոզամիդի կրկնակի ազդեցության մեխանիզամը ուսումնասիրվել է կրծողների վրա, որի ենթամաշկային ներարկումները 6 օրվա ընթացքում՝ 1000 մգ/կգ մարմնի քաշի դեղաչափով, ստացած կրծողների մոտ թունավորման նշաններ չեն ցուցաբերվել: Նիկլոզամիդ՝ 900 մգ/կգ մարմնի քաշի դեղաչափով, 24 օրվա ընթացքում օրալ եղանակով ընդունած ճագարների մոտ արյան անալիզի մեջ նկատվել է՝ հեմոգլոբինի և միզաթթվի ցուցանիշների անկում։

## Ծանոթագրություններ

## Գրականության ցանկ

* 
* 

## Արտաքին հղումներ
* 
* 

Կատեգորիա:Առողջապահության Համաշխարհային Կազմակերպության անհրաժեշտ դեղեր
Կատեգորիա:Առողջապահության համաշխարհային կազմակերպություն
Կատեգորիա:Դեղագետներ ըստ երկրի
Կատեգորիա:Դեղագիտություն
Կատեգորիա:Դեղագործական ընկերություններ
Կատեգորիա:Դեղագործություն
Կատեգորիա:Դեղամիջոցներ այբբենական կարգով
Կատեգորիա:Դեղեր
Կատեգորիա:Դեղեր ըստ ազդեցության մեխանիզմի
Կատեգորիա:Դեղեր ըստ երկրի
Կատեգորիա:Հակահելմինթային դեղեր
Կատեգորիա:Պեստիցիդներ
Կատեգորիա:Քիմիական արդյունաբերություն
Կատեգորիա:Քիմիական միացություններ
Կատեգորիա:Ֆարմակոթերապիա
Կատեգորիա:Ֆունգիցիդներ